**ELŐTERJESZTÉS**

**Tiszavasvári Város Önkormányzata Képviselő-testületének**

**2022. július 28-án tartandó rendes ülésére**

Az előterjesztés tárgya: **a fizioterápiás feladatok ellátására kiírt közbeszerzési eljárás eredménye**

Melléklet:

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/1830/2022.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.22. pont |
| Szociális és Humán Bizottság | Szmsz 5. melléklet 1.9. pont |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. július 18.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**A fizioterápiás feladatok ellátására kiírt közbeszerzési eljárás eredményéről**

**Tisztelt Képviselő-testület!**

Tiszavasvári Város Önkormányzata a közbeszerzésekről szóló 2015. évi CXLIII. törvény (továbbiakban: Kbt.) 21. § (2) bekezdése alapján nemzeti nyílt közbeszerzési eljárást indított „Fizikoterápiás feladatok ellátása” tárgyban. Az ajánlattételi határidő 2022. június 21. 11:00 óra volt.

Az ajánlattételi felhívásban meghatározott határidőig 2 ajánlattevő nyújtotta be ajánlatát. Az ajánlatok tartalma a következő volt:

|  |  |  |
| --- | --- | --- |
| Ajánlattevő neve: | Rehabilitációs Team Kft | |
| Ajánlattevő székhelye: | 4440 Tiszavasvári Kabay János Utca 39. | |
| Nettó vállalási ár/hó a NEAK finanszírozáson felül (Ft): | | 900 000 Ft |
| Ajánlattevő neve: | Tiva-Szolg Nonprofit Kft. | |
| Ajánlattevő székhelye: | 4440 Tiszavasvári Báthori Út 69. | |
| Nettó vállalási ár/hó a NEAK finanszírozáson felül (Ft): | | 600 000 Ft |

Az Ajánlatkérő az eljárást megindító felhívásban úgy rendelkezett, hogy a Kbt. 81.§ (5) bekezdése alapján az ajánlatok bírálatát az ajánlatok értékelését követően végzi el. Ajánlatkérő csak az értékelési sorrendben legkedvezőbb ajánlattevő tekintetében végezte el a bírálatot. A Bírálóbizottság megállapította, hogy az értékelési sorrendben legkedvezőbb ajánlatot a Tiva-Szolg Nonprofit Kft. adta.

A Bírálóbizottság megállapította, hogy hiánypótlási eljárás lefolytatása vált szükségessé, ugyanis a Tiva-Szolg Nonprofit Kft. ajánlatához csatolta a „Nyilatkozatokat kizáró okokról az alvállalkozók és a kapacitásait rendelkezésre bocsátó szervezetek vonatkozásban” elnevezésű EKR nyomtatványt, amelyben megjelölte, hogy a nyilatkozatot be kívánja nyújtani, ugyanakkor a taralmi rész tekintetében nem nyilatkozott, azt nem jelölte meg a nyilatkozatmintán. Ajánlattevő a hiánypótlást határidőben teljesítette.

A hiánypótolt ajánlat megfelel az eljárást megindító felhívásban és a közbeszerzési dokumentumokban, valamint a jogszabályokban meghatározott egyéb feltételeknek, az ajánlattevővel szemben kizáró ok nem áll fenn. A benyújtott ajánlat érvényes. Az értékelési szempontokra tekintettel a fent nevezett ajánlattevő nyújtotta be a legkedvezőbb érvényes ajánlatot.

Fentiek alapján a Bírálóbizottság az alábbi szakvéleményt adja:

„1. Tiva-Szolg. Nonprofit Kft.

A hiánypótolt ajánlat megfelel az eljárást megindító felhívásban és a közbeszerzési dokumentumokban, valamint a jogszabályokban meghatározott egyéb feltételeknek, az ajánlattevővel szemben kizáró ok nem áll fenn. A benyújtott ajánlat érvényes. Az értékelési szempontokra tekintettel a fent nevezett ajánlattevő nyújtotta be a legkedvezőbb érvényes ajánlatot.”

**A fentiek alapján a Bírálóbizottság az alábbiakat javasolja:**

1.  Az „Fizioterápiás feladatok ellátása” tárgyú közbeszerzési eljárás eredményessé nyilvánítását.

2. Az alábbi ajánlattevő ajánlatának **érvényessé** nyilvánítását:

**Tiva-Szolg Nonprofit Kft (4440 Tiszavasvári, Báthori út 6.)**

3. Az **eljárás nyertesének** az alábbi ajánlattevő kihirdetését:

|  |  |  |
| --- | --- | --- |
| Ajánlattevő neve: | Tiva-Szolg Nonprofit Kft | |
| Ajánlattevő székhelye: | 4440 Tiszavasvári Báthori Út 6. | |
| Nettó vállalási ár/hó a NEAK finanszírozáson felül (Ft): | | 600.000 Ft |

A nyertes Ajánlattevővel kötendő feladatellátási és a feladatellátás helyszínéül szolgáló ingatlanok használatára vonatkozó szerződéseket a képviselő-testület 129/2022. (V.11.) Kt. számú határozatával már elfogadta.

Nyertes Ajánlattevő a Vasvári Pál u. 6. szám alatti járóbeteg szakrendelő ingatlanon kívánja megvalósítani a feladatellátást. Az ingatlan jelenleg a Rojkó-Med Kft. használatában van, tekintettel arra, hogy heti 8 szakorvosi órában a röntgen működik. Az önkormányzat bérleti szerződés keretében biztosítja a Rojkó-Med Kft. részére a feladatellátáshoz szükséges ingatlanokat (Vasvári Pál u. 6. szám, Kabay János u. 21-23. számú ingatlanok bérleti szerződésben meghatározott része) havi 150.000,-Ft+áfa bérleti díjért. Szükséges kezdeményezni a Rojkó-Med Kft. használatán kívüli rész önkormányzat részére történő visszaadását. A bérbe adott ingatlan nagyságának csökkentéséből kifolyólag a bérleti díj összege is csökken, javaslom a bérleti díj összegét havi 114.000,- Ft+áfa összegben megállapítani.

Kérem a Tisztelt Képviselő-testületet, hogy az előterjesztés megtárgyalását követően hozza meg döntését!

Tiszavasvári, 2022. július 18.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**……/2022. (VII.28.) Kt. számú**

**határozata**

**A fizioterápiás feladatok ellátására kiírt közbeszerzési eljárás eredményéről**

Tiszavasvári Város Önkormányzata Képviselő-testülete „A fizioterápiás feladatok ellátására kiírt közbeszerzési eljárás eredményéről” című előterjesztést megtárgyalta és az alábbi határozatot hozza:

**1.Megállapítja – elfogadva a Bírálóbizottság döntési javaslatát -** hogy a **„Fizioterápiás feladatok ellátása” tárgyban lefolytatott** **közbeszerzési eljárásban** **a Tiva-Szolg Nonprofit Kft.** (4440 Tiszavasvári, Báthori u. 6.) A**jánlattevő ajánlata érvényes.**

**2.Megállapítja – elfogadva a Bírálóbizottság döntési javaslatát -** hogy a **„Fizioterápiás feladatok ellátása” tárgyban lefolytatott** **közbeszerzési eljárásban** a legjobb ár-érték arányra tekintettela **nyertes Ajánlattevő** **a Tiva-Szolg Nonprofit Kft.** (4440 Tiszavasvári, Báthori u. 6.) **nettó vállalási ár NEAK finanszírozáson felül 600.000,-Ft/hó összegű ajánlati árral.**

**3.Megállapítja,** hogy a **„Fizioterápiás feladatok ellátása” tárgyban lefolytatott** **közbeszerzési eljárás** **eredményes.** Felkéri a polgármestert, hogy:

- a döntésről tájékoztassa az Ajánlattevőket,

- a feladatellátással kapcsolatos szerződést és a feladatellátás helyszínét biztosító használati szerződést kösse meg nyertes Ajánlattevővel

4. **Tiszavasvári Város Önkormányzata Képviselő-testülete, úgyis, mint a Tiszavasvári Településszolgáltatási és Vagyonkezelő Nonprofit Korlátolt Felelősségű Társaság legfőbb döntéshozó szerve elfogadja és megköti** a határozat 1. melléklete szerinti tartalommal a fizioterápiás feladatok ellátására vonatkozó feladatellátási szerződést.

5.Módosítja és jelen határozat 2. melléklete szerinti tartalommal elfogadja Tiszavasvári Város Polgármesterének 164/2021. polgármesteri határozatával jóváhagyott a **járóbeteg szakorvosi feladatellátáshoz szükséges helyiségek használatára vonatkozó bérleti szerződést.**

6.Felhatalmazza a polgármestert a feladatellátás helyszínéül szolgáló 1679/2/A/1 hrsz-ú, Tiszavasvári, Vasvári Pál u. 6. szám alatti ingatlanon a fizioterápiás feladatok ellátásához szükséges munkálatok elvégzésének megszervezésére, a jogszabályban meghatározott tárgyi eszközök beszerzésére.

**Határidő**: 1.-5. pontok esetében azonnal **Felelős**: Szőke Zoltán polgármester

6. pontban esedékességkor

…/2022. (VII.28.) Kt. határozat 1. melléklete

**szerződés**

**EGÉSZSÉGÜGYI JÁRÓBETEG SZAKELLÁTÁSI - nem szakorvosi FELADATOKRA**

amely létrejött egyrészről

**Tiszavasvári Város Önkormányzata**

Székhelye: 4440 Tiszavasvári, Városháza tér 4.

Képviselője: Szőke Zoltán

Adószám: 15732468-2-15

Telefon: 42/520-500

Telefax: 42/275-000

E-mail: tvonkph@tiszavasvari.hu

a továbbiakban, mint feladat átadó (továbbiakban: Átadó)

Név. Tiva-Szolg Nonprofit Kft

Székhelye: 4440 Tiszavasvári, Báthori u. 6.

Képviselője: dr. Groncsák Andrea ügyvezető

Cégjegyzék szám:

Adószám:

E-mail:

egészségügyi szolgáltató, **mint feladat átvevő** (továbbiakban: Átvevő) - továbbiakban együttesen Felek - között alulírott helyen és időben, az alábbi feltételek mellett:

**PREAMBULUM**

Tiszavasvári Város Önkormányzata, mint ajánlatkérő a közbeszerzésekről szóló 2015. évi CXLIII. törvény (a továbbiakban: Kbt.) előírásai szerint a Kbt. 112. § (1) bekezdés b) pontja szerint nemzeti nyílt közbeszerzési eljárást bonyolított le „Fizioterápiás feladatok ellátása” tárgyban, melynek eredményéről ........... napján tájékoztatta az ajánlattevőket.

Átadó a közbeszerzési eljárásban benyújtott ajánlato(ka)t megvizsgálta, azokat egymással összevetette. Átadó a közbeszerzési eljárás alapján hozott döntése szerint az 2. részajánlat tekintetében nyertes ajánlattevőként a jelen szerződést aláíró Átvevőt nevezte meg.

Az eredményes közbeszerzési eljárás alapján Átadó Átvevőt bízza meg a jelen szerződésben meghatározott munkák teljesítésével.

**1.A szerződés tárgya**

**1.1.Felek megállapodnak abban**, **hogy Átadó átadja, Átvevő** **átveszi a Tiszavasvári járóbeteg nem szakorvosi fizioterápia szakellátással kapcsolatos közszolgáltatási kötelezettséget,** -e pontban felsorolt feladatellátáshoz tartozó kapacitással (a járóbeteg nem szakorvosi szakellátáshoz szükséges végleges működési engedély megszerzése és a megkötött finanszírozási szerződés birtokában**)** az alábbi nem szakorvosi feladatellátások tekintetében:

5711 szakmakódú gyógytorna nem szakorvosi feladat ellátása heti 30 órában és  
5722 szakmakódú fizioterápia (asszisztensi tevékenységként) nem szakorvosi feladat ellátása heti 25 órában

1.2.Ennek megfelelően a jelen pontban megjelölt járóbeteg szakellátási kapacitások vonatkozásában az egészségügyi közszolgáltatásért felelős jelen szerződés aláírásától - de legkorábban feladatellátáshoz szükséges végleges működési engedély megszerzésétől a megkötött finanszírozási szerződés birtokában - visszavonhatatlanul Átvevő lesz.

**2. Feladatellátási díj, fizetési feltételek:**

2.1 Szerződő felek a Nemzeti Egészségbiztosítási Alapkezelő **(a továbbiakban: NEAK) finanszírozáson felüli díj havi összegét 600.000, azaz hatszázezer forintban állapítják meg. A tevékenység ÁFA mentes körbe tartozik.**

Átvevő a szerződéses feladatok ellátását az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendeletben (továbbiakban Kormányrendelet) meghatározott **NEAK finanszírozásért, és a NEAK finanszírozás felett** – **jelen szerződés 2.1. pontjában foglalt - kiegészítő összegért vállalja a közbeszerzési eljárásban benyújtott ajánlata szerint.**

A Kormányrendelet 27/A. § (1) bekezdés h) pontja értelmében **az Átadó - a finanszírozási szerződésében lekötött - az átadott feladathoz tartozó teljesítmény volument átadja az Átvevő részére.**

Az ellátás finanszírozásának elsődleges forrása a NEAK által biztosított díjazás. Megbízott – a jelen szerződés alapján - közvetlenül maga köt az ellátás finanszírozására szerződést a NEAK-kal. A finanszírozási szerződés alapján a **NEAK** a szolgáltató (Átvevő) részére a **Kormányrendelet szerinti díjat havonta, az államháztartás működési rendjéről szóló kormányrendeletben (a továbbiakban: Ámr.) meghatározottak szerint utalványozza.** Átadó jelen szerződésben megjelölt - közbeszerzési eljárás alapján megkötött szerződés aláírásával **hozzájárul ahhoz, hogy Átvevő a finanszírozási szerződést közvetlenül a NEAK-kal kösse meg**. Átadó a jelen feladatellátási szerződés hatálya alatti időszakra nézve hozzájárul ahhoz, hogy a **NEAK finanszírozási összeg közvetlenül az Átvevő bankszámláján kerüljön jóváírásra.**

2.2. A NEAK finanszírozáson felüli részt **Átvevő havonta utólag minden hónap 5. napjáig számlázza az Átadónak 30 napos fizetési határidővel,** aki a NEAK finanszírozást meghaladó összegről **kiállított számlát annak kézhezvétele után, havonta – a teljesítésigazolás megléte esetén -, átutalással teljesíti.**

2.3.A feladatellátási díjon felül az Átvevő a jelen szerződés ellátásával kapcsolatban **egyéb támogatásra, díjra, anyagi vagy egyéb juttatásra az Átadótól nem tarthat igényt.**

2.4. Amennyiben Átvevő neki felróható okból a szerződésben foglaltakat nem teljesíti, úgy a mulasztással érintett napokra szolgáltatási díjra nem jogosult, és a mulasztással érintett napokra eső szolgáltatási díjjal megegyező összegű kötbér fizetésre kötelezhető.

**2.5.Átadó előleget nem fizet**. Az ellenszolgáltatás teljesítésére a Kbt. 135. §, a Ptk. 6:130. § (1)-(2) bekezdés az irányadók.

**2.6.Átadó kötelezettséget vállal arra, hogy**

**- nem fizethet, illetve számolhat el a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő** társaság tekintetében merülnek fel, és amelyek Megbízott adóköteles jövedelmének csökkentésére alkalmasak;

- a szerződés teljesítésének teljes időtartama alatt tulajdonosi szerkezetét a Megbízó számára megismerhetővé teszi és a Kbt. 143. § (3) bekezdése szerinti ügyletekről az Megbízót haladéktalanul értesíti.

2.7. Átvevő tudomásul veszi, hogy az Egészségbiztosítási Alapból származó bevételét terhelő, annak mértékét meghaladó kötelezettségvállalása csak abban az esetben érvényes, ha ahhoz Átadó előzetesen hozzájárult.

**3.A szerződés időtartama**

A szerződés aláírásától, de legkorábban **2022. július 1. napjától** a járóbeteg szakellátás nem szakorvosi fizioterápia feladatellátáshoz szükséges végleges működési engedély megszerzése és a megkötött finanszírozási szerződés birtokában **………...... napjáig tartó, 24 hónap időtartamú határozott időre szól.**

**4. Átvevő területi ellátási kötelezettsége** a jelen megállapodással megszerzett járóbeteg nem szakorvosi szakellátás vonatkozásában – „az egészségügyi ellátórendszer fejlesztéséről” szóló 2006. évi CXXXII. törvény 5/A. § (7) bekezdése alapján- **változatlan marad**.

**5.** **Szakmai garanciák**

**5.1. Átvevő kijelenti**, hogy jelen szerződés 1.1. pontjában megjelölt **fizioterápia nem szakorvosi** **feladatot képes ellátni.** Átvevő vállalja, a feladat-ellátási kötelezettség címzettjeként az átvételt követően gondoskodik a járóbeteg nem szakorvosi szakellátás folyamatos és zökkenőmentes működtetéséről.

5.2. Átvevő felelősséggel tartozik a feladat szakmai tartalma és minősége és tekintetében is, ennek megfelelően rendszeresen **nyomon követi a szolgáltatás minőségét mérő mutatók alakulását** (ennek körében különösen a tízezer lakosra jutó szakmai mutatókat; járóbeteg szakellátás kapacitás kihasználtságát; szakmánként az egyes beavatkozásokra jutó percátlagokat; valamint a várólisták időbeli hosszának alakulását).

5.3. Az Átvevő nyilatkozik, az ellátás minőségének és színvonalának biztosítása céljából **minőségi indikátorokat képez**, **az ellátás minőségét és a szolgáltatási struktúra megfelelőségét maga is rendszeresen ellenőrzi.**

5.4. Átvevő **köteles a feladatellátásra vonatkozó mindenkori jogszabályokat, szabványokat, hatósági, szakhatósági és műszaki előírásokat betartani.**

5.5. Átvevő köteles jelen szerződésben szabályozott feladatellátás **tekintetében az Átadó részére évente beszámolni**, legkésőbb a tárgyévet követő év március 31. napjáig.

5.6 Átvevő kötelezettséget vállal arra, hogy az egészségügyi közszolgáltatásért felelős szerv ellátási kötelezettségébe tartozó közszolgáltatások közül a szerződésben meghatározott szolgáltatásokat folyamatosan, a jogszabályokban és az egészségügyi szakmai szabályokban előírtak betartásával, területi ellátási kötelezettséggel nyújtja. E kötelezettsége elmulasztásából eredő az Átvevő érdekkörében felmerülő kárért teljes felelősséggel tartozik.

5.7 Átvevő köteles a tulajdont és a szervezetet érintő bármely változásról az egészségügyi közszolgáltatásért felelő szervet haladéktalanul, de legkésőbb a változás bekövetkezésétől számított 8 napon belül, írásban tájékoztatni.

5.8. Átvevő kijelenti, hogy a feladatok ellátására jogosult és érvényes, orvosi tevékenység ellátására vonatkozó, **1.000.000 Ft/év, és minimum 500.000 Ft/káresemény összegű felelősségbiztosítással rendelkezik**. Vállalja továbbá, hogy ezen felelősségbiztosítást a szerződés időtartama alatt folyamatosan fenntartja.

1. **Vagyoni biztosíték és általános kérdések**

6.1. Felek megállapítják, hogy **jelen szerződéses konstrukcióban Átvevő vagyoni biztosíték adására köteles.** Átvevő **vállalja, hogy a vonatkozó jogszabályban meghatározott szabályoknak megfelelően és mértékben vagyoni biztosítékot ad.**

6.2. Felek vállalják, hogy a **működési alapdokumentumok** (különösen működési engedély; finanszírozási szerződés) **tekintetében együttműködnek a jelen szerződés alapján szükséges módosítások elvégzésében.**

6.3. **Átvevő vállalja**, hogy a **feladatellátás folyamatossága érdekében gondoskodik a működési engedély megszerzéséről**, illetve a **finanszírozási szerződés megkötéséről**, valamint a működés megkezdéséhez, illetve jogszerű feladatellátás fenntartásához **szükséges tőke és likviditás biztosításáról**. Átvevő köteles jelen szerződés megkötését követően **haladéktalanul, olyan időpontban ami a feladatellátás zökkenőmentes folytatását biztosítja,** a járóbeteg szakellátás nem szakorvosi (fizioiterápia) feladatellátási szolgáltatásra az **illetékes egészségügyi hatóságtól működési engedélyt kérni**. Köteles továbbá a feladatellátás **teljes időtartama alatt jogerős és érvényes működési engedéllyel rendelkezni.**

6.4.Felek kinyilatkozzák, hogy a kapacitásbővítés/feladatfinanszírozás iránti kérelem/pályázat benyújtásában együttműködnek.

**6.5.** Átvevő vállalja, hogy **együttműködik a Tiszavasvári járóbeteg szakellátás szakorvosi feladatellátását biztosító feladatellátóval.**

1. **A tárgyi feltételek biztosításával kapcsolatos kérdések**

7.1.A feladat-ellátási kötelezettség átadásával egyidejűleg Átadó a feladatellátáshoz szükséges helyiségeket Átvevő részére ingyenes használatba adja, Tiszavasvári Város Önkormányzat Képviselő-testülete …/2022. (V.11.) Kt. sz. **határozatával elfogadott használati szerződés alapján**.

7.2. Átadó kötelezettsége a járóbeteg szakellátás nem szakorvosi (fizioterápia) feladatellátásához szükséges a hatályos jogszabályban előírt tárgyi minimumfeltételeinek saját költségen történő biztosítása.

7.3.Átvevő köteles gondoskodni a feladatellátást szolgáló **ingó vagyon vonatkozó jogszabályok szerinti tárgyi minimum feltételeknek való megfelelőségéről**, ezen belül a **- saját és használatra átadott – eszközök pótlásáról, javításáról, karbantartásáról, felülvizsgálatáról saját költségén.**

7.4.Átvevő felelős minden olyan **kár megtérítéséért**, amelyet a szerződés tárgyát képező szolgáltatás végzése során Átadónak, vagy harmadik félnek okozott függetlenül attól, hogy a kárt harmadik fél az Átadóval szemben kívánja érvényesíteni.

1. **Munkavállalókkal kapcsolatos kérdések**

**Átvevő köteles a feladatellátáshoz szükséges, jogszabályban foglalt személyi minimumfeltételeket biztosítani**.

1. **Egészségügyi dokumentációval, adatkezeléssel kapcsolatos kérdések**

Felek nyilatkoznak, hogy az egészségügyi szolgáltatások teljesítése során keletkezett és a folyamatos szolgáltatáshoz szükséges egészségügyi dokumentációk és valamennyi adat átadás-átvételét az adatvédelemre vonatkozó szabályok figyelembevételével egymással kölcsönösen együttműködve lebonyolítják az alábbiak szerint:

- átadó vállalja, hogy a járóbeteg szakellátással kapcsolatosan átadandó egészségügyi és egyéb dokumentációról, és a dokumentumok tárolási helyéről-, és formájáról (elektronikus, nyomtatott, képi) összefoglaló jegyzéket készít,

- átvevő nyilatkozik, hogy az átvételre kerülő dokumentumok őrzéséről és kezeléséről az adatvédelemre vonatkozó mindenkori szabályok szerint gondoskodik.

**10. A szerződés felmondása**

10.1. Felek megállapodnak abban, hogy jelen szerződést **rendes felmondással nem lehet felmondani.**

10.2. Felek megállapodnak abban, hogy jelen szerződés **írásban, közös megegyezéssel** megszüntethető.

10.3. Jelen szerződést bármely fél **írásban, rendkívüli felmondással felmondhatja, az alábbi esetekben**:

**A másik fél bármilyen szerződésszegő magatartása esetén,** amennyiben a szerződésszegő fél az erre vonatkozó írásbeli felszólítás átvételét követő 8 napon belül nem tesz eleget a szerződésben foglalt kötelezettségének, a jogosult fél további 8 napon **belül írásban rendkívüli felmondással felmondhatja a szerződést**, **a felmondás közlését követő hónap utolsó napjával.**

10.4. Átadó a szerződést felmondhatja, vagy - a Ptk.-ban foglaltak szerint - a szerződéstől elállhat, ha:

* feltétlenül szükséges a szerződés olyan lényeges módosítása, amely esetében a 141. § alapján új közbeszerzési eljárást kell lefolytatni;
* az ajánlattevő nem biztosítja a 138. §-ban foglaltak betartását, vagy az ajánlattevőként szerződő fél személyében érvényesen olyan jogutódlás következett be, amely nem felel meg a 139. §-ban foglaltaknak; vagy
* az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.
* az Átvevő fizetésképtelenné válik, ellene csődeljárást (kivéve a Cstv. 11. § (2) bekezdés h) pontjában foglaltakat) vagy felszámolási eljárást kezdeményeznek, végelszámolását határozza el, felfüggeszti gazdasági tevékenységét, kifizetéseit beszünteti;
* az Átvevő vagyonában olyan jelentős változás következik be, amely az Átadó megítélése szerint a szerződésben vállalt kötelezettségek teljesítését veszélyezteti;
* az Átadó érdekeit veszélyeztető vagy a jó hírnevét sértő esemény következik be;
* az Átvevő ismételt felszólítás ellenére sem teljesíti Megrendelő utasításait;
* az Átvevő tevékenységét érintő szabálysértés vagy bűncselekmény miatt jogerős elmarasztaló határozatot hoznak.
* az Átvevő felelősségbiztosítása a szerződés hatálya alatt megszűnik, vagy az előírt mérték, vagy terjedelem alá csökken.
* az Átvevő a működéséhez szükséges engedélyek bármelyikét elveszíti.
* Átadó nem minősül átlátható szervezetnek.

10.5. Átadó köteles a szerződést felmondani, vagy - a Ptk.-ban foglaltak szerint - attól elállni, ha a szerződés megkötését követően jut tudomására, hogy a szerződő fél tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.

10.6. Átadó jogosult és egyben köteles a szerződést felmondani - szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon -, ha

a) Átvevő gazdasági szereplőben közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a 62. § (1) bekezdés k) pont kb) alpontjában meghatározott feltétel;

b) a nyertes ajánlattevő közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a 62. § (1) bekezdés k) pont kb) alpontjában meghatározott feltétel.

**10.7.** Átvevőnek a szerződést az irányadó jogszabályokban foglalt rendelkezéseknek megfelelően kell teljesíteni. Ha a **szerződés megszűnése az Átvevő felróható szerződésszegő magatartására vezethető vissza,** úgy köteles az Átadó részére **a megszűnés időpontjától visszafelé számított egy évben kifizetett szolgáltatási ellenérték 2 havi átlagának megfelelő összegű meghiúsulási kötbér megfizetésére**.

10.8. Felmondás esetén Átvevő kártérítésre nem jogosult.

10.9.Szerződő Felek nem követnek el szerződésszegést, ha kötelezettségeik teljesítését ”vis maior” akadályozza meg, amely a szerződés aláírását követően következik be.

**11. Szerződés teljesítése**

11.1. A szerződést a közbeszerzési eljárás alapján nyertes ajánlattevőként szerződő félnek, illetve közösen ajánlatot tevőknek vagy - ha az ajánlatkérő gazdálkodó szervezet létrehozásának kötelezettségét előírta vagy azt lehetővé tette - a nyertes ajánlattevő (ajánlattevők), vagy az ajánlatkérő és a nyertes ajánlattevő (ajánlattevők) kizárólagos részesedésével létrehozott gazdálkodó szervezetnek (a továbbiakban: projekttársaság) kell teljesítenie.

11.2. A nyertes ajánlattevő a szerződés megkötésének időpontjában, majd - a később bevont alvállalkozók tekintetében - a szerződés teljesítésének időtartama alatt köteles előzetesen az ajánlatkérőnek valamennyi olyan alvállalkozót bejelenteni, amely részt vesz a szerződés teljesítésében, és - ha a megelőző közbeszerzési eljárásban az adott alvállalkozót még nem nevezte meg - a bejelentéssel együtt nyilatkozni vagy az érintett alvállalkozó nyilatkozatát benyújtani arról is, hogy az általa igénybe venni kívánt alvállalkozó nem áll a megelőző közbeszerzési eljárásban előírt kizáró okok hatálya alatt.

11.3.Az Átadó személye csak a Kbt. 139. § (1) bekezdésében előírt esetekben változhat.

**12. Egyéb rendelkezések**

12.1. Szerződő Felek a szerződést kizárólag írásban, a közbeszerzésekről szóló 2015. évi CXLIII. törvény 141. § rendelkezéseivel összhangban módosíthatják.

12.2. Felek megállapodnak abban, hogy jelen szerződéssel kapcsolatban jognyilatkozat érvényesen kizárólag írásban tehető.

12.3. Szerződő felek a jelen szerződéssel kapcsolatos vitáikat békésen, egyeztetés útján kívánják rendezni. Jogvita esetére a szerződő felek értékhatártól függően kikötik és alávetik magukat a Nyíregyházi Járási Törvényszék kizárólagos illetékességének.

12.4. Átvevő képviselője büntetőjogi felelőssége tudatában nyilatkozik, hogy a társaság jogképes, bejegyzett és az ajánlatban benyújtott adataiban változás nem történt, és a jelen szerződés aláírására teljes körű felhatalmazással rendelkezik.

12.5. A jelen Megállapodásban nem szabályozott kérdésekben a vonatkozó jogszabályok előírásait kell alkalmazni.

12.6. Jelen szerződés bármely pontjában Ajánlatkérő alatt Átadót, míg Ajánlattevő alatt Átvevőt kell érteni.

12.7Átadó (a továbbiakban e pont alkalmazásában: Adatkezelő) tájékoztatja az átvevőt, hogy jelen jogügylet kapcsán az Európai Parlament és a Tanács 2016/679 Rendeletében (GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el. Adatkezelő tájékoztatja az Átvevőt, hogy jelen szerződésben rögzített adataikat a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli. Ezen túlmenően tájékoztatja az Átvevőt, hogy a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók. Az Átvevőnek joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. Az Átvevő jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

12.8. Jelen szerződést Tiszavasvári Város Önkormányzata Képviselő-testülete …./2022. (VII.28.) Kt. számú határozatával hagyta jóvá.

12.9. Szerződő Felek kijelentik, hogy a jelen szerződésben foglaltakat elolvasták, megértették, és mint a szerződéses akaratuknak mindenben megfelelőt, jóváhagyólag saját kezűleg aláírták 8 eredeti példányban.

Tiszavasvári, 2022. ……………………

………………………… ………………………………

Átadó Átvevő

**Tiszavasvári Város Önkormányzata**

**képviseletében**

**Szőke Zoltán polgármester**

**Pénzügyi ellenjegyző**: …………………

…/2022.(VII…) Kt. sz. határozat 2. melléklete

**BÉRLETI SZERZŐDÉST MÓDOSÍTÓ OKIRAT**

**1. sz. módosítás**

Mely létrejött **Tiszavasvári Város Önkormányzata** (székhelye: 4440 Tiszavasvári, Városháza tér 4., képviseli: **Szőke Zoltán** polgármester, a továbbiakban: **bérbeadó)**, valamint a

**ROJKÓ-MED Tanácsadó és Szolgáltató Kft.** (székhelye: 4558 Ófehértó Besenyődi u. 11. adószáma: 12451245-1-15 képviseli: **Dr. Rojkó Lászlóné** ügyvezető), továbbiakban **bérlő** (a továbbiakban együtt: Szerződő felek) között a követezők szerint:

**1.Előzmények**

Tiszavasvári Város Önkormányzata és a Rojkó-Med Tanácsadó és Szolgáltató Kft. között Tiszavasvári Város Polgármesterének 164/2021. számú határozata alapján a járóbeteg ellátás szakorvosi és fogászati röntgen nem szakorvosi ellátásainak közbeszerzésére kiírt közbeszerzési eljárás érvényes és eredményes lefolytatását követően, 5 éves határozott időtartamra szóló bérleti szerződés jött létre a feladatellátás helyszínéül szolgáló ingatlanok bérletére vonatkozóan.

**2. A szerződés tárgya**

Bérbeadó és Bérlő megállapodnak, hogy - Tiszavasvári Város Polgármesterének 164/2021. számú határozatával elfogadott, a Tiszavasvári járóbeteg ellátás szakorvosi feladatainak biztosítására szolgáló ingatlanok bérletére kötött **bérleti szerződés 1. pont a) alpontját és 5.1. pontját közös megegyezéssel** az alábbiak szerint módosítják:

**„A Szerződés tárgya, időtartama**

1. Bérbeadó bérbe adja, Bérlő bérbe veszi a Tiszavasvári Város Önkormányzata tulajdonában álló alábbi egészségügyi feladatellátást szolgáló ingatlan és ingó vagyontárgyakat:

a) Járóbeteg Szakrendelő - tiszavasvári **1679/2/A/1** **hrsz-ú**, valóságban a **Tiszavasvári, Vasvári Pál u. 6.** szám alatti, 224 m2 nagyságú, rendelő művelési ágú ingatlannak jelen szerződés mellékletét képező helyszínrajzon sraffozott helyiségei.”

„5.1. Bérlő **a bérlemény használata után havonta 114.000,-Ft + ÁFA** **bérleti díjat köteles fizetni**, a Bérbeadó által kiállított számla alapján, átutalással Tiszavasvári Város Önkormányzata 11744144-15404761 számú költségvetési elszámolási számlájára, minden tárgyhó 10. napjáig, kivéve a 4.2 pontban foglaltakat. **A bérleti díj nem tartalmazza jelen szerződés 7. pontjában foglalt egyéb költségeket.”**

**3.** Felek rögzítik, hogy a bérleti szerződés jelen módosítással nem érintett pontjai változatlan tartalommal továbbra is érvényben és hatályban maradnak.

**4.** Jelen szerződést Tiszavasvári Város Önkormányzata Képviselő-testülete …./2022. (…) Kt.számú határozatával hagyta jóvá.

**5.** Szerződő felek jelen szerződést, mint akaratukkal mindenben megegyezőt jóváhagyólag aláírják.

**6.** Jelen szerződés a felek által történő aláírásának napján lép hatályba.

Tiszavasvári, 2022. ……………………..

…………………………………………… ……... ……………………………………

**Tiszavasvári Város Önkormányzata Rojkó-Med Tanácsadó és Szolgáltató Kft.**

**képviseletében képviseletében**

**Szőke Zoltán polgármester dr. Rojkó Lászlóné ügyvezető**

Bérleti szerződést módosító okirat melléklete

